作者:吳潛
標題:賀新郎
內容:煙樹瓜洲岸。望旌旗、獵獵搖空，故人天遠。不似沙鷗飛得渡，直到雕鞍側畔。但徙倚、危闌目斷。自古鍾情須我輩，況人間、萬事思量遍。濤似雪，風如箭。揚州十里朱簾卷。想桃根桃葉，依稀舊家庭院。誰把青紅吹到眼，知有醉翁局段。便回首、舟移帆轉。渺渺江波愁未了，正淮山、日暮雲撩亂。閣酒盞，倚歌扇。